*proiect*

**Hotărârea Guvernului**

**Nr.\_\_\_ din \_\_\_\_ 2023**

**pentru aprobarea Regulamentului privind modul de acordare a compensațiilor pentru compensarea majorării ratei dobânzii la creditele parțial garantate de stat acordate în cadrul Programului de stat „Prima casă”**

În temeiul art.7 alin.(5) din Legea nr.293/2017 privind unele măsuri în vederea implementării Programului de stat „Prima casă” (Monitorul Oficial al Republicii Moldova, 2018, nr. 18-26, art. 95)

Guvernul HOTĂRĂŞTE:

1. Se aprobă Regulamentul privind modul de acordare a compensațiilor pentrucompensarea majorării ratei dobânzii la creditele parțial garantate de stat acordate în cadrul Programului de stat „Prima casă”.

2. Compensațiile se acordă persoanelor care la data de 31 decembrie 2022 au statut de beneficiar în cadrul Programului de stat ”Prima Casă”, pentru perioada ianuarie-iunie 2023.

3. Transferul compensațiilor pentru luna ianuarie 2023 se va efectua în luna februarie 2023, după intrarea în vigoare a prezentei hotărâri.

4. Controlul asupra executării prezentei hotărâri se pune în sarcina Ministerului Finanțelor.

5. Se abrogă Hotărârea Guvernului nr. 564/2022 cu privire la aprobarea Regulamentului privind modul de acordare a compensaţiilor pentru compensarea majorării ratei dobânzii la creditele parţial garantate de stat, acordate în cadrul Programului de stat "Prima casă"

6. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU**

Aprobat

prin Hotărârea Guvernului nr.

**REGULAMENT**

**privind modul de acordare a compensațiilor pentru compensarea majorării ratei dobânzii la creditele parțial garantate de stat acordate în cadrul Programului de stat „Prima casă”**

**I. DISPOZIȚII GENERALE**

1. Prezentul Regulament este elaborat în scopul stabilirii mecanismului de compensare a majorării dobânzii la creditele ipotecare în cadrul Programului de stat „Prima Casă” (în continuare Program) suportate de beneficiari din 1 ianuarie 2023.
2. În sensul prezentului Regulament se utilizează următoarele noțiuni:

*beneficiar de compensație –* beneficiarul Programului „Prima Casă” în conformitate cu prevederile Legii nr.293/2017, care are încheiat un contract de credit în cadrul Programului până la 31 decembrie 2022;

*compensație* – formă a ajutorului bănesc acordată de către Ministerul Finanțelor către beneficiarii de compensații în scopul diminuării poverii care compensează parțial plata lunară a dobânzii aferente creditului ipotecar;

*creditorul (banca finanțatoare)* – bancă licențiată de Banca Națională a Moldovei, admisă pentru participare la Program în conformitate cu prevederile Legii nr.293/2017;

**II. MODUL DE STABILIRE A MĂRIMII COMPENSAȚIILOR**

1. Compensația se acordă pentru acoperirea parțială a cheltuielilor pe care le suportă beneficiarul pentru achitarea dobânzii lunare creditului ipotecar în cadrul Programului, ca urmare a creșterii accelerate a ratei dobânzii.
2. Volumul compensației acordate din bugetul de stat unui beneficiar se calculează în mărime de până la 4 p.p.din suma majorării de dobândă calculată din soldul creditului rămas .
3. Compensația se acordă lunar, pentru perioada ianuarie-iunie 2023. În cazul stingerii anticipate a creditului ipotecar, transferul compensației încetează din luna următoare celei în care a fost achitată ultima rată.
4. Valoarea lunară a compensației este calculată conform următoarei formule de calcul:

$$C=\frac{S\_{r}\*i\%}{N\_{a}}\*n\_{l}$$

 **C** – valoarea compensației lunare, exprimată în lei;

$S\_{r}$- Soldul rămas al creditului ipotecar la finele lunii;

**i% - a) 4 p.p. (**67%) din diferența dintre rata dobânzii stabilite în perioada 01.01.2022- 30.06.2022 și rata dobânzii stabilite pentru perioada 01.01.2023-30.06.2023;

 **b) 2 p.p.** din diferența dintre rata dobânzii stabilite în perioada 01.07.2022-31.12.2022 și rata dobânzii stabilite pentru perioada 01.01.2023-30.06.2023, pentru beneficiarii de credite ipotecare Prima casă accesate în perioada 01.07.2022-31.12.2022

$N\_{a}$ – Numărul de zile într-un an calendaristic (365 zile/366 zile)

$n\_{l}$ – numărul de zile în luna pentru care se face calculul compensației.

1. Creditorul, lunar, nu mai târziu de data de 7 a lunii va prezenta către Organizația pentru Dezvoltarea Antreprenorialului (ODA) Informația privind soldul rămas pentru luna precedentă al creditelor ipotecare acordate până la 31 decembrie 2022 , per beneficiar în parte conform formularului din Anexa 1.
2. ODA în termen de 3 zile lucrătoare va valida informația recepționată și o va transmite către Ministerul Finanțelor pentru transferul compensațiilor.
3. Raportul privind soldul rămas pentru luna precedentă al creditelor ipotecare necesar pentru calculul și finanțarea compensării, numărul de beneficiari și informațiile detaliate per beneficiar, se întocmește și se prezintă lunar în conformitate cu Anexa nr.1, în format electronic - fișier Excel și PDF către ODA. Versiunea PDF va fi autentificată prin semnătură electronica calificată de persoana responsabilă de întocmirea acesteia sau de persoana împuternicită.

**III. ACORDAREA COMPENSAȚIILOR LUNARE**

1. Transferul compensației se efectuează lunar, pe parcursul lunilor ianuarie –iunie, de către Ministerul Finanțelor, direct la contul utilizat de către beneficiar la instituția creditară pentru decontările aferente creditului ipotecar.
2. Creditorul nu va putea include în raportul indicat în punctul 9, creditele aferent cărora sunt înregistrate plăți curente restante pentru o perioadă mai mare de 60 zile consecutive sau creditul este calificat drept neperformant în corespundere cu prevederile Hotărârii Guvernului nr.202/2018 cu privire la aprobarea Regulamentului de implementare a Programului de stat „Prima casă”.

**IV. DISPOZIȚII FINALE**

1. Creditorii sunt responsabili pentru veridicitatea și corectitudinea evidenței beneficiarilor, calculul soldului rămas al creditului ipotecar, precum și deducerea sumei acestei compensații din suma totală a ratei lunare spre plată datorată de către beneficiari.
2. ODA este responsabil pentru corectitudinea și veridicitatea evidenței beneficiarilor incluși în Informația transmisă către Ministerul Finanțelor.
3. Controlul asupra corectitudinii aplicării prezentului Regulament se efectuează de către Inspecția Financiară din cadrul Ministerului Finanțelor și alte organe abilitate conform legislației.

Anexa 1.

la Regulamentul privind modul de acordare a

compensațiilor pentru compensarea majorării ratei dobânzii la

creditele parțial garantate de stat acordate în cadrul Programului de stat „Prima casă””

|  |
| --- |
| **Raport privind dobânda majorata a beneficiarilor de credite parțial garantate de stat în cadrul Programului de stat ” Prima casa”** |
| **Nume** | **Prenume** | **IDNP** | **Suma creditului acordată** | **Soldul creditului rămas** | **Data acordării creditului** | **Data scadenței creditului ipotecar** | **Cod IBAN ( contul curent aferent creditului ipotecar)** | **Rata maximă a dobânzii pentru 01.01.22-30.06.2022** **( %)** | **Rata maximă a dobânzii pentru 01.07.22-31.12.2022**  **( %)** | **Rata maximă a dobânzii pentru 01.01.23-30.06.2023** **( %)** |
| ***1*** | ***2*** | ***3*** | ***4*** | ***5*** | ***6*** | ***7*** | ***8*** | 9 | 10 |  |
|   |   |   |   |   |   |   |   |  |   |  |
|   |   |   |   |   |   |   |   |  |   |  |

 **Director**

 **(persoană împuternicită) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**